প্রাকৃতিক বিপর্যয় বা হিংস্র প্রাণীর হাত থেকে বাঁচতে অাদিমকাল থেকেই মানুষ দল বেঁধে থেকেছে। খুঁজে গিয়েছে নিরাপদ জায়গা। তার সঙ্গে ভাবতে হয়েছে খাদ্যসংগ্রহ বা উৎপাদনের বিষয়ও। ক্রমে ভৌগোলিক, অর্থনৈতিক ও রাজনৈতিক উপাদানের আনুকূল্য পেয়ে গড়ে উঠেছে এক-একটি জনপদ। ক্রমে তাদের নামকরণ হয়েছে। নির্ধারিত হয়েছে ভৌগোলিক সীমা। তবে কালের সঙ্গে সঙ্গে এই প্রতিটি নিরিখই বদলায়। রাজনৈতিক গুরুত্বের ভরকেন্দ্র বদলায়। বদলে যায় নদীর গতিপথ। উত্থান-পতন হয় রাজত্বের। আর সবকিছুর মধ্যে দিয়ে বয়ে যায় সময়। বদলে যায় জনপদের নাম। যেমন, ‘বঙ্গ’ থেকে ‘বাংলা’ হয়। কখনও ‘পুণ্ড্র’, কখনও ‘গৌড়’ হয়ে আবার তা ‘বাংলা’য় ফেরে। সেটাই আবার স্বাধীনতার পরে হয়ে যায় ‘পশ্চিমবঙ্গ’। বদলই ইতিহাসের স্বাভাবিক নিয়ম। তাই এখন আমাদের রাজ্যের অাবারও ‘বঙ্গ’ বা ‘বাংলা’য় ফেরা পুরোপুরি অনৈতিহাসিক নয়।
তবে এটাও ঠিক যে, পশ্চিমবঙ্গ নামটি স্মারক। স্মারক দেশভাগের। স্মারক বাঙালির খণ্ডিত অস্তিত্বের। বাঙালির স্বাধীনতা কোন কোন মূল্য চুকিয়ে এসেছিল, পশ্চিমবঙ্গ নামটি তারই প্রমাণ। দেশভাগের যন্ত্রণাও ইতিহাস। মানুষের শোকের আয়ু এখন বড়জোর এক বছর। তাই ভাবনা হয়, অতীতের শোক ভুলে যাওয়া ভবিষ্যৎকে বিপন্ন করবে না তো ! হয়তো করবে না কিংবা করবে। তবে ইতিমধ্যেই ‘পূর্ব পঞ্জাব’ হয়ে গিয়েছে ‘পঞ্জাব’। অর্থাৎ, দৃষ্টান্ত আছেই হাতের কাছে। 
রাজ্য সরকারের বক্তব্য— এই রাজ্যের নামের আদ্যক্ষর ‘ডব্লিউ’ হওয়ায় নানা বৈঠক-সম্মেলনে বক্তব্যের সুযোগ পাওয়া যায় সবার শেষে। তাই ‘বঙ্গ’ বা ‘বাংলা’ যদি করা হয়, সে সমস্যার সমাধান হবে। সে ক্ষেত্রেও কথা উঠছে যে, বক্তব্যে সারবত্তা থাকলে পরে বা আগে নিয়ে কী আসে-যায় ! আবার এমনও তো হতে পারে যে, অন্যান্য রাজ্যও ইতিহাস ঘেঁটে প্রাচীন কোনও নামের দিকে ঝুঁকতে চাইবে। যেমন— ‘অস্মক’, ‘অবন্তী’ প্রভৃতি। সে ক্ষেত্রে সমস্যাটি থেকেই যাবে। এসব সত্ত্বেও মনে হয়, এই পরিবর্তন যদি প্রশাসনিক সুবিধা দেয়, তাতে ক্ষতি কী?
আসা যাক ঐতিহাসিক ঐতিহ্য রক্ষার প্রসঙ্গে। ইতিহাসের মূল সূত্রই পরিবর্তন। কিন্তু তারই পাশাপাশি চলে পরম্পরা। এই পরিবর্তন ও পরম্পরার মধ্যে সমন্বয় সাধন কর়তে হয়। নিঃসন্দেহে আমাদের এই রাজ্যের সঙ্গে বহু প্রাচীনকাল থেকেই জড়িয়ে আছে ‘বঙ্গ’ এবং ‘বাঙ্গালা’ নাম দু’টি।
ইতিহাসে বাংলা এবং বাঙ্গালা
ঋগ্বেদে ‘বঙ্গ’ কথাটির উল্লেখ নেই। প্রথম এর উল্লেখ পাওয়া যায় ঐতরেয় আরণ্যকে। ‘বঙ্গ’ সেখানে মগধের প্রতিবেশী। খুব স্পষ্ট উল্লেখ প্রথম পাওয়া যায় বৌধায়ন ধর্মসূত্রে। সেখানে ‘বঙ্গ’ এক নিকৃষ্ট এলাকা। পরে রামায়ণে অযোধ্যার সঙ্গে মিত্রতা স্থাপনকারী দেশের তালিকায় ‘বঙ্গে’র উল্লেখ দেখা যায়। বোঝা যায়, উল্লিখিত ভূমিখণ্ডটি তখন আর বর্বর নয়। মহাভারতেও ভীমের দিগ্বিজয় প্রসঙ্গে ‘বঙ্গে’র উল্লেখ রয়েছে। তবে এইসব ক্ষেত্রে ভূমিখণ্ডটির ভৌগোলিক অবস্থান সম্পর্কে বিশেষ তথ্য পাওয়া যায় না। সেই তথ্য মেলে সুলতানি আমলে। মিনহাজের রচনায়। তিনি স্পষ্ট জানাচ্ছেন, গঙ্গানদীর দু’টি ভাগের মধ্যবর্তী অঞ্চলই ‘বঙ্গ’।
‘বাঙ্গালা’ নামের প্রথম ঐতিহাসিক উল্লেখ পাওয়া যায় ইবন বতুতার ভ্রমণবৃত্তান্তে। আরও পরে জিয়াউদ্দিন বারনির রচনাতেও খুব তাৎপর্যপূর্ণভাবে বাঙ্গালার নাম এসেছে। সেখানে ইলিয়াস শাহকে ‘শাহ-ই বাঙ্গালা’, ‘শাহ-ই-বাঙালিয়ান’ বলা হয়েছে। শামস-ই-সিরাজ আফিফের ‘তারিখ-ই-ফিরোজশাহি’তেও এর উল্লেখ আছে। বাবর তাঁর আত্মজীবনীতে হোসেন শাহ ও নসরত শাহকে ‘বাঙ্গালার সুলতান’ বলেছেন। তিব্বতি ঐতিহাসিক লামা তারানাথের লেখাতেও ‘বাঙ্গালা’ শব্দের ব্যবহার দেখা যায়। ‘বাঙ্গালা’ নামের উৎপত্তি নিয়ে প্রশ্ন জেগেছিল মুঘল ঐতিহাসিক আবুল ফজলের মনে। তিনি স্পষ্ট বলেন যে, ‘বাঙ্গালা’র পূর্বনাম ছিল ‘বঙ্গ’। একই কথা বলা হয়েছে রিয়াজ-উস-সালাতিনেও। 
সুতরাং, এই ভূখণ্ডের সঙ্গে নাম দু’টি যে সুপ্রাচীন কাল থেকেই জড়িয়ে ছিল, তাতে কোনও সন্দেহ নেই। ষোলো শতকে আবুল ফজলের ‘আইন-ই-আকবরি’তে ‘সুবা বাংলা’ হিসেবে এই অঞ্চলকে চিহ্নিত করা হয়। এবং দিল্লির সঙ্গে ওই ভূমিখণ্ডের প্রশাসনিক সমন্বয় ঘটানোর প্রথম উদ্যোগ দেখা যায়। সেই ধারাবাহিকতার পথেই ঔপনিবেশিক-পর্বে জন্ম নেয় ‘বেঙ্গল প্রেসিডেন্সি’। ১৯০৫ সালে কার্জন যখন বঙ্গভঙ্গে উদ্যত, তখন একদিকে সৃষ্টি হয় ‘বেঙ্গল’ (যার মধ্যে বিহার আর ওড়িশাও ছিল) এবং অন্যদিকে ‘ইস্টার্ন বেঙ্গল অ্যান্ড অসম’। বঙ্গভঙ্গ রোধ করার পরে আবার তা হয়ে যায় ‘বেঙ্গল’। স্বাধীনতার পরে একদিকে থেকে যায় পূর্ববঙ্গ, যা পরবর্তীকালে পূর্ব পাকিস্তান হয়ে বর্তমানে স্বাধীন বাংলাদেশ এবং অন্যদিকে থেকে যায় আমাদের এই পশ্চিমবঙ্গ।
উত্তরাধিকার রক্ষা
নামে সত্যিই কী আসে-যায় ! নাম ফেরালেই কি আমরা আমাদের ঐতিহাসিক, সাংস্কৃতিক উত্তরাধিকার বাঁচাতে পারব? এখনও আমাদের রাজ্যে ‘হেরিটেজ পার্ক’ বা ‘হেরিটেজ জোন’ নির্মাণের পরিকল্পনার বাস্তবায়ন ঘটল না ! বাঙালির কোনও ইতিহাস নেই বলে বঙ্গিমচন্দ্র খুব আক্ষেপ করেছিলেন। আমাদের ইতিহাসচেতনার সেই দৈন্য আজও ঘুচল না ! আমরা সংরক্ষণ করতে পারিনি মুর্শিদাবাদের মতো ঐতিহাসিক শহরকে। পলাশির প্রান্তরও প্রায় হারিয়ে গিয়েছে। শ্রীচৈতন্যের জন্মস্থান এখনও অনির্দিষ্ট। শুধু তাই নয়, বাংলার আঠারো-উনিশ শতকের নবজাগরণের কতটুকু চিহ্নই-বা আমরা বাঁচিয়ে রাখতে পেরেছি? কলকাতার ‘হেরিটেজ বিল্ডিং’য়ের ঠিকঠাক তালিকা তৈরি বা তাদের সংরক্ষণের কাজও শেষ করা যায়নি। ক্রমশ হারিয়ে যাচ্ছে কলকাতার সাবেকি স্থাপত্যশৈলী, নব্যবঙ্গ আন্দোলনের নানান স্মৃতিচিহ্ন কিংবা সভাসমিতির অবশেষ। মুছে যাচ্ছে বিপ্লবী আন্দোলনের সাক্ষ্যও। 
■ নামের বদল ঘটলেও এ কথা বলা উচিত হবে না যে, ঐতিহ্য এবং আধুনিকতা হাত-ধরাধরি করে চলছে আমাদের রাজ্যে।  
(লেখক শিবপুর দীনবন্ধু কলেজের ইতিহাসের শিক্ষক। মতামত নিজস্ব)